‘વિવેક વિચાર મંચ’ નામની મહારાષ્ટ્રની લબ્ધ-પ્રતિષ્ઠ સંસ્થા દ્વારા ૧ જાન્યુઆરીના દિવસોમાં થયેલી ભીમા-કોરેગાવ હિંસા અંગે પૂર્વ સાંસદ પ્રદીપ રાવતના અધ્યક્ષસ્થાને એક સત્યશોધક સમિતિની રચના કરવામાં આવી હતી. આ સમિતિનાં તારણોમાં ભીમા-કોરેગાવ હિંસા માટે એક જાતિવિશેષના લોકોને યોજનાબદ્ધ રીતે ઉશ્કેરીને હિંસા માટે દુષ્પ્રેરિત કરવામાં આવ્યા હતા તેવું સિદ્ધ થયું હતું. યોગાનુયોગ એ હતો કે પોલીસ તપાસમાં પણ આવું જ સત્ય બહાર આવ્યું હતું ! આમ હવે એલગાર પરિષદના આયોજકો, ‘કથિત’ કલાસાધકો, કથિત બુદ્ધિજીવીઓ તથા કથિત દેશભક્તો આજે જેલના સળિયા ગણી રહ્યા છે. પરંતુ આ ઘટના પછી એ ધ્યાનમાં આવ્યું છે કે અત્યાર સુધી આદિવાસી ક્ષેત્રો પૂરતી સીમિત રહેલી વામપંથીઓ પ્રેરિત નક્સલી હિંસાની વિષવેલ હવે નગરોમાં પ્રસરવા લાગી છે. જેમ માયાવી રાક્ષસો કોઈ પણ સ્વપ લઈ શકતા હતા તેમ આધુનિક માયાવી હિંસાચારીઓ ‘કલાસાધક’, ‘દેશભક્ત’ કે પ્રોફેસર બનીને પણ દેશદ્રોહી, ખંડનાત્મક કે હિંસક પ્રવૃત્તિઓ આચરી શકે છે. આવા માયાવી લોકોને સંત કબીર તથા દેશભક્તિના નામને વટાવી લેવામાં પણ શરમ નડતી નથી. નગરોમાં પ્રસરી રહેલી સમાજ-વિભાજનકારી વિષવેલ ‘શહેરી નક્સલવાદ’થી ભારતમાતાના સંતાનોએ સાવધ થવાનો સમય પાકી ગયો છે, કેમ કે શહેરી નક્સલવાદમાં એક જાતિવિશેષના લોકોને અન્ય જાતિઓ વિરુદ્ધ યોજનાબદ્ધ રીતે ઉશ્કેરવામાં આવી રહ્યા છે. ગુજરાતમાં પણ છેલ્લાં ૧-૨ વર્ષોમાં બનેલી હિંસક ઘટનાઓ પાછળ ઉમર ખાલીદના ગુજરાતી સમર્થકો હોવાનું ધ્યાનમાં આવ્યું છે, તેથી આવાં વિઘટનકારી તત્ત્વોને સમાજ જાકારો આપે તો જ શહેરી નક્સલવાદી હિંસાને અટકાવી શકાશે.